## HMPPS – Látogatásokhoz kapcsolódó tesztelés GYIK a látogatók részére

### Mit jelent a látogatásokhoz kapcsolódó tesztelés?

Laterális tesztcsík (LFD) gyorstesztet kaphat minden börtönbe látogató és azok a személyek is, akiket meglátogatnak. Ez azt jelenti, hogy ha a látogatók (és a látogatott személy, amennyiben kért tesztet) teszteredménye negatív a Covid-19 betegségre, akkor engedélyezett a fizikai érintkezés. A látogatások előtti tesztelés csökkenti a vírus elterjedésének kockázatát a börtöneinkben élők és dolgozók között, illetve a közösségben.

**Ez milyen börtönökre érvényes?**

Minden angliai börtönben elérhető a látogatás előtti tesztelés

### Milyen teszt elvégzését kérik tőlem?

Egy laterális tesztcsík (LFD) gyorsteszt elvégzésére kérjük Önt. Ez a teszt egy orr- és garatnyálkahártyából vett mintát jelent és az eredmény 30 percen belül kimutatható. Ez ugyanaz a tesztelési mód, amit a közösségben is felajánlanak jelenleg, beleértve az iskolákat és gondozóotthonokat.

### Miért kellene elvégeznem az LFD tesztet?

A börtönök zárt környezetet jelentenek és a vírus gyorsan terjedhet a börtönközösségben. A vírus börtönbeli elterjedésének megakadályozása érdekében és amellett, hogy az állandó személyzet tesztelése már folyamatos, arra kérjük a látogatókat és a fogvatartottakat, hogy végezzenek el egy LFD tesztet a látogatás előtt. A vírus jövőbeni elterjedésének megakadályozása rendkívül fontos ahhoz, hogy a börtönök enyhíthessenek a korlátozásokon és a látogatások élményét jobbá tehessék. Ha elvégzi az LFD tesztet, akkor a fizikai érintkezés engedélyezett lesz Ön és a látogatott személy között.

### Elvégzi a tesztet az a személy is, akit meglátogatok?

Megkérjük a látogatott személyt is arra, hogy végezzen el egy LFD tesztet a látogatás előtt. Ha az Ön és a látogatott személy teszteredménye negatív, akkor a fizikai érintkezés engedélyezett a látogatás során. Ha a látogatott személy nem kér tesztet vagy a tesztelés nem elérhető számára a látogatás napján, akkor a fizikai érintkezés továbbra is engedélyezett lesz, amennyiben Ön elvégezte a tesztet és az eredménye negatív.

Előfordulhat, hogy a személy, akit meglátogat, nem egyezett bele a tesztelésbe vagy nem tudott részt venni a tesztelésben a látogatás előtt. Ön fogja eldönteni, hogy szeretne-e részt venni a tesztelésben a fizikai érintkezés érdekében.

### Kötelező részt vennem a tesztelésben,ahhoz, hogy a látogatás megtörténjen?

Nem. A tesztelés önkéntes, de arra biztatjuk Önt, hogy vegyen részt a tesztelésben a látogatott személy és a börtönközösség más tagjainak védelme érdekében. A látogatás akkor is megtörténhet, ha nem szeretne részt venni a tesztelésben, viszont a fizikai érintkezés nem engedélyezett ilyen esetekben.

### Mit kell tennem?

Azt javasoljuk, hogy végezzen el egy tesztet az otthonában vagy a közösségben készítessen tesztet a látogatása napján.

Arra kérjük majd, hogy szolgáltasson bizonyítékot az aznapi teszteredményéről, amikor megérkezik a látogatásra. A bizonyíték a teszt regisztrációjára szolgáló weboldalról kapott e-mail vagy szöveges üzenet is lehet, amely a látogatás napján készült teszt eredményét igazolja. Ha nem elérhető Önnek a tesztelés a közösségben, akkor kaphat tőlünk egy tesztet a börtönben.

### Bizonyítanom kell az otthon elvégzett teszt eredményét?

Igen, arra kérjük, hogy mutasson fel bizonyítékot az otthoni teszt eredményéről, melyet a látogatás napján végez el. A fizikai érintkezés engedélyezéséhez muszáj bizonyítékkal szolgálnia az otthoni teszt eredményéről. Ha nem tud bizonyítékot felmutatni, akkor a helyszínen kap egy tesztet. Emlékeztetnünk kell arra, hogy ha a teszteredménye pozitív és nem tartja be a házi karanténra vonatkozó utasításokat, akkor ezzel törvényt sért és megszegi a kormány útmutatását.

### Mi történik akkor, ha nem tudom a tesztet elvégezni otthon vagy a közösségben?

Ha nem fér hozzá a teszthez a közösségben, akkor felajánlunk Önnek egy tesztet, amikor megérkezik a látogatásra. A teszt elvégzése körülbelül 45 percet vesz igénybe, ezért fontos korábban érkeznie a teszteléshez.

### Mi történik akkor, ha a teszteredményem negatív?

Ha az Ön teszteredménye negatív és azon személy teszteredménye is negatív, akit meglátogat (feltéve, hogy a látogatott személy kért tesztet), akkor engedélyezett a fizikai érintkezés a látogatott személlyel.

### Mi történik akkor, ha nem szeretném elvégezni a tesztet?

Akkor is megtörténhet a látogatás, ha nem végzi el tesztet, viszont a fizikai érintkezés nem engedélyezett ilyen esetekben.

### Mik az előnyei az otthon végzett tesztelésnek?

Ha a tesztet otthon elvégzi, akkor elkerülheti azt az eshetőséget, hogy feleslegesen utazik, mert a látogatóközpontban pozitív teszteredményt kap. Ez segít Önnek abban, hogy elkerülje a felesleges utazási költségeket és a csalódást is, ha azon napon nem lesz lehetséges a látogatás. A közösség védelmét is elősegíti, ha már az utazása előtt tudja, hogy nem fertőzött.

### Hogyan kaphatok tesztet a közösségben?

A tesztelés számos módon elérhető a közösségben. Ha Ön egy középiskolás gyermek szülője vagy gondozója, akkor az iskolán keresztül is kaphat otthon elvégezhető tesztet. Egy Gyorsteszt Központba (Rapid Testing Centre) is elmehet, ha ilyen rendelkezésre áll a lakóhelye közelében. Alternatívaként, felkeresheti a helyi gyógyszertárat vagy az alábbi weboldalakat további információért:

<https://www.gov.uk/order-coronavirus-rapid-lateral-flow-tests> (otthon elvégezhető tesztek rendelésére és átvételére)

<https://www.gov.uk/find-covid-19-lateral-flow-test-site> (hogy megtudja, hova mehet, hogy a tesztet elvégezzék Önnek)

### Ha elvégeztem egy tesztet és az eredmény pozitív, akkor is megtörténhet a látogatás?

Nem, ha a teszteredménye pozitív a látogatás előtt vagy a látogatásra érkezéskor, akkor nem lehetséges a látogatás. Ha a börtönben kapott teszt eredménye pozitív, akkor arra kérjük, hogy menjen haza és a nemzeti irányelveknek megfelelően házi karanténban legyen. Ez csökkenti a járvány továbbterjedésének kockázatát, ami a közösség, illetve a börtöneinkben élők és dolgozók védelmét segíti elő. Fel kell majd hívnia az időpontfoglalásokra megadott telefonszámot, hogy új időpontot kérjen, illetve értesíteni fogjuk azt a személyt, akit meglátogatott volna.

Mennyibe kerül ez?

A Covid-teszt ingyenes.

### A gyermekem is elkísér a látogatásra; neki is részt kell vennie a tesztelésben és ha igen, ki végzi el a tesztet?

A 11 évesnél fiatalabb gyermekeknek nem kell részt venniük a tesztelésben és a fizikai érintkezés engedélyezett számukra. Ha a gyermeke 11 éves, akkor arra biztatjuk, hogy egyezzen bele abba, hogy tesztet kaphasson és a tesztet Önnek elvégeznie a gyermeken. A 12 éves vagy idősebb gyermekek önállóan végzik el a tesztet. Ez összhangban van a középiskolákban zajló tesztelés irányelveivel. A 11 éves vagy idősebb gyermekek csak akkor érintkezhetnek a látogatott személlyel, ha a teszteredményük negatív.

### Nem vagyok képes fizikailag elvégezni a tesztet, megteszik ezt Önök nekem?

Nem. A HMPPS személyzete segítséget nyújthat abban, hogy hogyan kell a tesztet elvégezni, de nem tehetik azt meg Ön helyett. A tesztet elkészíttetheti egy közösségi tesztközpontban vagy a helyi háziorvosi rendelőben, ha nem tudja önállóan elvégezni.

### Egészségügyi okok miatt nem végezhető teszt rajtam.

Ha egészségügyi okok miatt nem vehet részt a tesztelésben, akkor egy igazolást kell benyújtania a háziorvosától erről. Ha ezt megteszi, akkor is engedélyezett lesz a fizikai érintkezés azzal a személlyel, akit meglátogat.

### Nekem vagy valaki másnak a látogatói csoportomból pozitív lett az eredménye egy PCR teszt elvégzése után. Elvégezhetjük a tesztet így is?

Ha úgy gondolja, hogy nem szükséges a tesztelésben részt vennie, mert az elmúlt 90 napban pozitív lett az eredménye egy PCR teszt elvégzése után és ezt igazolni is tudja, akkor a fizikai érintkezés engedélyezett lesz a látogatáson (abban az esetben, ha ugyanazon látogatói csoport más tagjai negatív teszteredményt mutatnak fel és a házi karanténra vonatkozó időszak már letelt). Amennyiben erről nem tud bizonyítékot felmutatni, akkor elvégezhet egy LFD tesztet a fizikai érintkezés érdekében.

### Tömegközlekedéssel jöttem a látogatásra a börtönbe. Utazhatok tömegközlekedéssel haza, ha a teszteredményem pozitív?

Azt javasoljuk a látogatóknak, hogy amennyiben lehetséges, a börtönbe utazás előtt végezzék el a tesztet. Ha a teszteredménye pozitív, akkor jobb a tömegközlekedést elkerülnie és más módon hazautazni, amennyiben ez lehetséges. Ha tömegközlekedéssel kell utaznia, akkor a kormány útmutatását követnie kell, ami a biztonságos utazás érdekében a maszk viselését és a másoktól való távolságtartást írja elő, illetve csak olyan felületek érintését, mely feltétlen szükséges.

### Ha elvégeztem a tesztet és az eredményem negatív, akkor lehetőségem lesz egy normális látogatásra, ahol nem kell maszkot viselnem és 2 méteres távolságot tartanom? Lehetőségem lesz a fizikai érintkezésre azzal a személlyel, akit meglátogatok?

A látogató(k) és a látogatott személy is köteles maszkot viselni minden látogatás során, a teszteléstől függetlenül. Lehetőség van a fizikai érintkezésre a maszk viselése mellett azonban, ha a látogatás napján végzett teszt eredménye negatív és a látogatott személy teszteredménye is negatív. Távolságot kell majd tartania másoktól, amíg a látogatóközpontban tartózkodik, illetve mialatt a látogatások területére megy és onnan visszatér.

### Ha beleegyezem a tesztelésbe és negatív a teszteredményem, honnan tudhatom azt, hogy az ugyanazon helyiségben tartózkodók nem fertőzöttek és nem lesz veszély arra, hogy elkapom a vírust?

Nem tudhatja, hogy ki végezte el a tesztet és ki nem. Nem osztjuk meg az Ön adatait senki mással. Mindenesetre, mindenki köteles távolságot tartani amíg a látogatóközpontban tartózkodik, illetve mialatt a látogatások területére megy és onnan visszatér. Minden látogató és fogvatartott számára kötelező a maszkviselés. Mindenkit arra biztatunk, hogy végezze el a tesztet. A fogvatartottaknak is elérhető a tesztelés és a személyzetünk rendszeresen készíttet tesztet.

### Minden alkalmazottat letesztelnek?

A tesztelési programunk keretében az alkalmazottak heti három alkalommal végezhetik el a tesztet.

### Lehetséges üdítőt vásárolni a látogatóteremben?

Jelenleg nem lehet üdítőt vásárolni.

### Rendelkezésre áll játszósarok a gyermekek részére a látogatóteremben/látogatóközpontban?

Az épületen belül található játszósarkok nem lesznek nyitva most, mivel igyekszünk a fizikai érintkezést minimálisra csökkenteni a vírus elterjedésének megakadályozása érdekében.

### Mivel tölhetik az időt a gyermekek, ha a játszósarok nem lesz nyitva?

Ez helyszínenként változhat.

### A gyermekek továbbra is érintkezhetnek azzal a személlyel, akit meglátogatok?

A 11 éves vagy fiatalabb gyermekek számára engedélyezett a fizikai érintkezés, teszt nélkül is. A 12 éves vagy idősebb gyermekek számára akkor lehetséges a fizikai érintkezés, ha elvégeztek egy tesztet és a teszteredményük negatív.

### A teszteléssel eltelt idő beleszámít a látogatási időbe?

Nem, a teszt a látogatás előtt történik és utána az előre meghatározott idő áll rendelkezésre a látogatásra. Körülbelül 1 órával a látogatás időpontja előtt érkezzen, hogy legyen idő a regisztrációra és a tesztelésre (beleértve az adatai regisztrálását és a teszt elvégzésével töltött időt). **Ha bizonyítékot mutat fel a látogatás napján végzett LFD teszt negatív eredményéről, akkor nem kell újabb tesztet elvégeznie a helyszínen és a látogatásra sem kell hamarabb megérkeznie.**

### Megkaptam a védőoltást, így is szükség van a tesztre?

Igen, a védőoltás után is szükséges a tesztelés. A védőoltás nem akadályozza meg azt, hogy Ön elkapja a vírust és átadja azt másoknak.

### Mi történik akkor, ha többen megyünk a látogatásra és az egyikünk pozitív, lehetősége lesz a többieknek a látogatásra?

Ha együtt utaztak a látogatásra ugyanazon járműben, az a teszteléssel és nyomkövetéssel foglalkozó programot is érinti és a látogatás nem kivitelezhető ilyen esetben. Ha külön utaztak, akkor a pozitív teszteredménnyel rendelkező személy nem vehet részt a látogatáson, viszont a csoport többi tagja igen.

### Ha pozitív a teszteredményem, akkor az időpont beleszámít a látogatott személy látogatásokra vonatkozó keretébe?

Nem, a látogatás nem történik meg ilyen esetben, így a látogatásra vonatkozó keretből nem kerül levonásra. Kérhet majd másik időpontot a látogatásra.